**dr. Balogh György**

(Budapest, 1936. április 14. –)

Családjában mindenki felvidéki: szülei, nagyszülei és a felesége is. Apját a Felvidék ideiglenes visszacsatolása során Érsekújvárra helyezték, itt kezdte az iskoláit, majd a háború idején újra Győr lett a családi székhely. Az egyházi iskolák utolsó évében a győri Bencés Gimnáziumba járt. 1958-ban kezdett a vámszakmában dolgozni. Megnősült, két gyermeke született. Munka mellett elvégezte a jogi egyetemet, és a munkahelyén lépegetett előre, mígnem az 1980-as évek elején kinevezték a Vám- és Pénzügyőrség országos parancsnokhelyettesének, később – vezérőrnagyi rangban – parancsnokának. Az Antall-kormány idején a Parlament Honvédelmi bizottságának elnöke volt. Áder János köztársasági elnök – a nemzetgazdasági miniszter javaslatára – 2016. március 19-i hatállyal nyugállományú pénzügyőr altábornaggyá léptette elő.

Győrben kezdett aktívan sportolni, kosárlabdázott. Barátja volt a Balatonalmádiba kitelepített Jákóy-család egyik tagjának, így került az Almádi Építők vitorlás szakosztályába. Hajót mert és takarított. Csillaghajó mancsaft volt, első vitorlás sikerét 1957-ben, olimpiai Jolle osztályban érte el, a magyar bajnokságon bronzérmes volt. Munkája mellett kevés ideje maradt a vitorlázásra. Ebben az időben – korának kiemelkedő játékosaival: Liptayval, Sahin-Tóthal, Glatzcal – kosárlabdázott a Csepel SC-ben. Az 1980-as évek elején visszahívták vitorlázni, és 1984-től az OMFB színeiben a történelmi 6R yacht, a Hungária kormányosaként – (csapat: Pettenkoffer Sándor, Varga Tibor, Fekete Antal) – egészen 2009-ig versenyzett. 15 alkalommal – ebből hatszor győztesként – állhatott magyar bajnokságon dobogóra.

1973-ban a Kentaurral (Sztár) a harmadik, 1985-ben a Hungáriával második helyen végzett a Kékszalagon. 1991-ben is másodikként futott célba a Nemere II. kormányosaként, de a versenyt követően a győztes Helmut Birkmayer (Giftzwerg) ellen a rendező óvást nyújtott be, mely szerint a Tihanyi-szorosban nem tartotta be a hajózó útvonalat. Birkmayer ezt elismerte, de arra hivatkozott, hogy ez a németre fordított versenykiírás pontatlan megfogalmazása miatt fordulhatott elő. A német fordítás valóban zavaros volt, ezért a versenybíróság hosszas tanácskozást követően „salamoni” döntést hozott. E szerint mindkét hajót győztesnek ismerte el, és az első helyet megosztva ítélte oda Helmut Birkmayernek és Balogh Györgynek.

1987-től a Magyar Vitorlás Szövetség elnökhelyettese volt, 1988-tól 1992-ig az MVSZ elnöki tisztét töltötte be. 1992-ben, mint a Magyar Olimpiai Bizottság alelnöke a barcelonai olimpiai játékok nyitóünnepségén a magyar csapatot vezette.